Pensioenaris vas oor daggaŉ 64-jarige vrou is in Limpopo in hegtenis geneem vir die verkoop van dagga. Konst. Matimba Maluleke, woordvoerder van die polisie, sê hulle het ŉ wenk ontvang dat die bejaarde vrou van Mankweng dagga verkoop. Maluleke sê met die polisie se aankoms by die vrou se huis het sy hulle na ŉ kamer geneem waar sy vier groot sakke en twee kleiner sakke dagga gehou het. Hy sê die dagga het sowat 46kg geweeg en het ŉ straatwaarde van nagenoeg R150 000. “Die verdagte is in hegtenis geneem en sal in die Mankweng-landdroshof verskyn wanneer sy formeel aangekla is,” het Maluleke gesê.